作者:利登
標題:風流子
內容:梨園花柳地，扶殘醉、曾記問妖嬈。嘆惹住輕煙，柔絲未改，霏零疏雨，膩粉先飄。更低道，花無三日豔，柳有一年嬌。卷翠未遲，醉紅易失，共偎香影，同賞良宵。如今知何處，三山遠，雲水一望迢迢。傍砌青鸞好在，誰送歸飈。但花下紅雲，尚通夕照，柳邊白月，自落寒潮。最是無端，子規啼破寒梢。